નવા પ્લાન્સમાં FSI વિશેની અધૂરી માહિતી ગૂંચવણ સિવાય કંઈ ઊભું કરતી નથી. સરકારે આ નવા સૂચિત પ્લાન્સ સામે વાંધા કે સૂચનો (ઑબ્જેક્શન-સજેશન) મંગાવ્યાં છે, જે મામલે પણ અસ્પક્ટતા હોવાથી રીડેવલપમેન્ટ પ્રોજેક્ટ્સ એટલો સમય અટકેલા જ રહેશે. આમ તો સરકાર બિલ્ડર્સ લૉબી પર અંકુશ લાવવાની વાત કરી રહી છે, જ્યારે બીજી બાજુ પગલાં એવાં આવી રહ્યાં છે જેમાં બિલ્ડર-ડેવલપર વર્ગ પર જ આધાર વધી રહ્યો હોય એમ લાગે. હાઉસિંગ સોસાયટીઝમાં આમ પણ પહેલેથી રીડેવલપમેન્ટના વિષયમાં ગૂંચવણ-ગોટાળા અને વિવાદો છે તેમ જ માહિતી તથા સમજનો અભાવ છે ત્યારે સરકારની નીતિઓ વધુ ગેરસમજ ફેલાવે છે. આમ પણ આ વિષયના કાયદાની જોગવાઈઓ વિશે કહેવાય છે કે સરકારી કે પાલિકાના અધિકારીઓ સુધ્ધાં ગૂંચવણમાં રહ્યા કરે છે.